Eiropas Komisijas starpposma ziņojums Eiropas Parlamentam un Padomei par Rumānijas panākumiem saskaņā ar sadarbības un pārbaudes mehānismu /* COM/2010/0113 galīgā redakcija */





[pic] | EIROPAS KOMISIJA | Briselē, 23.3.2010 COM(2010)113 galīgā redakcija EIROPAS KOMISIJAS STARPPOSMA ZIŅOJUMS EIROPAS PARLAMENTAM UN PADOMEI par Rumānijas panākumiem saskaņā ar sadarbības un pārbaudes mehānismu EIROPAS KOMISIJAS STARPPOSMA ZIŅOJUMS EIROPAS PARLAMENTAM UN PADOMEI par Rumānijas panākumiem saskaņā ar sadarbības un pārbaudes mehānismu 1. IEVADS Kad Rumānija 2007. gada 1. janvārī iestājās Eiropas Savienībā, tika izveidots S adarbības un pārbaudes mehānisms ( turpmāk – SPM )[1], lai palīdzētu Rumānijai novērst konkrētus trūkumus tādās jomās kā tiesu sistēmas reforma un cīņa pret korupciju un ar regulāriem ziņojumiem uzraudzītu šajās jomās gūtos panākumus. Šis ziņojums ir starpposma ziņojums, kurā sniegti tehniski atjauninājumi par būtiskiem notikumiem pēdējos sešos mēnešos Rumānijā saistībā ar SPM. Ziņojumā nav sniegts novērtējums par gūtajiem panākumiem. Atjauninājumi aptver tikai pasākumus, kas jau ir pabeigti vai ko drīzumā paredzēts pabeigt. Pēdējais progresa ziņojums, ko Komisija pieņēma 2009. gada 22. jūlijā, un tā ieteikumi joprojām ir atskaites punkts novērtējumam par gūtajiem panākumiem kritēriju izpildē un atlikušo problēmu apzināšanā. Nākamo novērtējumu Komisija iesniegs 2010. gada vasarā. 2. TIESU SISTēMAS REFORMA UN CīņA PRET KORUPCIJU. PAšREIZēJā SITUāCIJA Pēdējo sešu mēnešu laikā Rumānija nav spējusi saglabāt tādu reformu tempu, kādu tā bija sasniegusi līdz 2009. gada vidum. Neseno vēlēšanu dēļ aizkavējās Civilprocesa kodeksa un Kriminālprocesa kodeksa projektu apspriešana parlamentā, bet to pieņemšana būs būtisks nākamais solis reformu ceļā. Turklāt situāciju tiesu sistēmas darbspēju jomā vēl saspringtāku darīja darbinieku skaita tīrā samazināšanās un septembra protesti. Pēdējo sešu mēnešu laikā Valsts Korupcijas apkarošanas direkcijas (VKAD) sniegums joprojām bijis labs. Ģenerālprokurora atkārtota iecelšana uz jaunu pilnvaru termiņu ir devusi iespēju izvērst tālāk pirmā pilnvaru termiņa laikā gūtos panākumus. Ir nostiprināti un vērsti plašumā Integritātes valsts aģentūras (IVA) gūtie panākumi. Tiesu sistēmas reformas sakarā vērojami ierobežoti rezultāti. Tiesu prakse augsta līmeņa korupcijas lietās joprojām nav konsekventa un preventīva. Augsta līmeņa korupcijas lietu iztiesāšanā joprojām vērojama procesa kavēšanās. Atbildot uz Komisijas ieteikumiem, Rumānija veica dažus pasākumus, lai stiprinātu valsts korupcijas apkarošanas stratēģijas īstenošanu vietējā līmenī. 3. PERSPEKTīVAS Pēc sarežģīta 2009. gada otrā pusgada, kurā bija vērojami ierobežoti rezultāti, Rumānijai būtu jo īpaši jāizvirza mērķis ātri pieņemt Civilprocesa kodeksu un Kriminālprocesa kodeksu, īstenošanas tiesību aktus un ietekmes pētījumus, lai sagatavotos visu jauno kodeksu sekmīgai īstenošanai. Šajā nolūkā ir būtiski nepieciešama dažādu politisko procesu dalībnieku un tiesu iestāžu cieša un konstruktīva sadarbība, lai atbalstītu nepieciešamās reformas, un šis jautājums būtu jāuzskata par valstiski svarīgu. Komisija turpinās atbalstīt Rumāniju šajos centienos un līdz šā gada vasarai iesniegs savu nākamo padziļināto novērtējumu par gūtajiem panākumiem. 4. KRITēRIJU TEHNISKS ATJAUNINāJUMS 4.1. 1. kritērijs – jānodrošina pārredzamāks un efektīvāks tiesas process, jo īpaši palielinot Tiesnešu augstākās padomes resursus un atbildību. Jāziņo par jaunā Civilprocesa kodeksa un Kriminālprocesa kodeksa ietekmi un jāuzrauga tā. Pēc Civilkodeksa un Kriminālkodeksa pieņemšanas pagājušā gada jūnijā parlamenta komiteju līmenī sākās apspriešanās par Civilprocesa kodeksu, tomēr 2009. gada oktobrī process apstājās un atsākās tikai 2010. gada februārī vienlaikus ar apspriešanās sākšanos par Kriminālprocesa kodeksu. Ir sākts sagatavošanas darbs pie īstenošanas tiesību aktiem, kas nepieciešami, lai stātos spēkā minētie četri kodeksi. Ir izraudzīti projekta izstrādes komisijas locekļi, un Tieslietu ministrija gatavo tiesību aktu analīzi nolūkā nodrošināt attiecīgā tiesiskā regulējuma saskanīgumu un konsekvenci. Ir veikti daži sākotnējie sagatavošanas darbi visu četru kodeksu ietekmes novērtējumam, kas ir prasība attiecībā uz to īstenošanu. Rumānija ziņo, ka turpinās tiesu prakses vienādošana, daļēji pateicoties regulārām sanāksmēm par nevienādoto tiesu praksi, kas tiek rīkotas visā valstī. Joprojām sarežģīta ir pārsūdzības procedūra likuma interesēs Augstākajā Kasācijas tiesā (AKT), kas nosaka saistošu judikatūru. Tomēr pastāv racionalizēta prakse, un to varētu izvērst plašāk.[2] Kaut arī AKT savā tīmekļa vietnē joprojām publicē izraudzītu lēmumu pilnu tekstu un kopsavilkumus, kā arī publicē ceturkšņa kasācijas lēmumu krājumus, bet dažas citas tiesas publicē noteiktus lēmumus, laikposmā no 2009. gada vasaras līdz 2010. gada janvārim valsts interneta portālā (Jurindex) netika pievienoti jauni tiesas lēmumi.[3] Kopš 2009. gada vidus nav bijis vērojams būtisks uzlabojums attiecībā uz sarežģīto kadru jautājumu tiesu sistēmā. Tiesnešu pensionēšanās divkārša pieauguma dēļ 2009. gadā nav bijis jūtams rezultāts lielākam darbā pieņemto personu skaitam, un tā dēļ ir radusies būtiski negatīva personāla bilance, kas vēl vairāk sarežģī sistēmas stāvokli. Turklāt tiesu iestāžu protesti septembrī ir vēl vairāk aizkavējuši procesus, un tā rezultātā tiek ziņots par nepabeigto lietu skaita būtisku pieaugumu. Tiesnešu augstākā padome (TAP) ir pieņēmusi provizorisku pētījumu par tiesnešu optimālo darba apjomu, un tajā paustos secinājumus viengadīga izmēģinājuma projekta ietvaros kopš 2009. gada decembra īsteno tiesās. Ar šo sistēmu tiek plānots panākt taisnīgāku darba sadali tiesās un radīt pamatu amatu pārdalei, sākot no 2011. gada. Ir sekmīgi pabeigts izmēģinājuma projekts, kurā bija iesaistīti tiesas administratori, un tā sakarā jāveic pēcpasākumi visā valstī. Veicot pēcpasākumus citam izmēģinājuma projektam, TAP ir veikusi sākotnējos pasākumus, lai vienkāršotu konkrētu administratīvo pienākumu pārdali, tos uzticot palīgdarbiniekiem. Pēc tam, kad šie divi pasākumi būs īstenoti, būtu jāuzlabojas tiesas procedūru efektivitātei un tiesu administratīvajai pārvaldībai. Tiesu inspektori kopš 2009. gada sākuma tiek pieņemti darbā saskaņā ar pārskatītām darbā pieņemšanas procedūrām, lai nodrošinātu labāku ģeogrāfisko pārstāvību. Tomēr ģenerālprokurors inspektoru darbā pieņemšanas procedūras apstrīdēja tiesā, uzskatot, ka tās nav pietiekami objektīvas un tādējādi grauj inspektoru institūcijas neatkarību. Turpinās darbs pie tiesu inspekcijas pamatnostādņu pārskatīšanas, kā arī pie tiesu prakses krājuma sagatavošanas disciplinārlēmumu jomā. Turklāt TAP ir apņēmusies kopš šā gada sākuma publicēt visus disciplinārlēmumus, tiklīdz tie tiek izdoti. 4.2. 2. kritērijs – kā paredzēts, jāizveido integritātes aģentūra, kuras pienākums ir pārbaudīt īpašumus, neatbilstības un iespējamos interešu konfliktus, un pieņemt saistošus lēmumus, uz kuru pamata var piemērot preventīvas sankcijas. Integritātes valsts aģentūras (IVA) daudzsološie panākumi turpinājās 2009. gada otrajā pusgadā.[4] Divās lietās tiesas apstiprināja, ka manta ir iegūta nepamatoti, norīkojot konfiscēt būtiskus līdzekļus. Šos lēmumus var pārsūdzēt. Četrās pārējās konfiskācijas lietās lēmums vēl nav pieņemts. Turklāt aģentūra ir nosūtījusi ievērojamu lietu skaitu prokuratūrām, lai tās veiktu kriminālizmeklēšanu, kā arī dažādām disciplināriestādēm, lai tās veiktu disciplinārus pēcpasākumus. IVA ir uzrādījusi rezultātus, uzturot tiesās savus konstatējumus par neatbilstībām vai interešu konfliktu. Aģentūra pašlaik ir sasniegusi savu starpposma mērķi cilvēkresursu jomā, un tai vajadzētu kļūt pilnībā darbspējīgai pēc tam, kad 2010. gadā tiks pilnīgi ieviesta IT sistēma, lai apstrādātu līdzekļu un interešu deklarācijas. Visas 2009. gadā saņemtās līdzekļu un interešu deklarācijas ir publiski pieejamas, izmantojot portālu IVA tīmekļa vietnē. Aģentūra sniedz paziņojumus presei, lai publiskotu savus konstatējumus par neatbilstībām, interešu konfliktiem un nepamatoti iegūtu mantu, kā arī to rezultātā notikušās lietu skatīšanas tiesā un saukšanas pie disciplināratbildības iznākumu. Ziņas par stāvokli lietās, kas tiek skatītas tiesā, ir pieejamas arī tiešsaistē. IVA ir uzsākusi sadarbību ar divām NVO, lai izvērstu izpratnes vairošanas un preventīvos pasākumus. Valsts integritātes padomes (VIP) kā IVA kontroles struktūras loma nav efektīvi īstenota. 4.3. 3. kritērijs – pamatojoties uz gūtajiem panākumiem, jāturpina profesionālas, bezpartejiskas izmeklēšanas apsūdzībās par augsta līmeņa korupciju. Valsts korupcijas apkarošanas direkcija ir turpinājusi uzrādīt labus rezultātus, veicot objektīvu izmeklēšanu augsta līmeņa korupcijas lietās.[5] Tas sāk atspoguļoties tiesu līmenī, kur kopējais galīgo notiesājošo spriedumu skaits 2009. gadā ir pieaudzis par vienu trešdaļu, salīdzinot ar 2008. gadu. Notiesājošs pirmās instances tiesas spriedums tika pasludināts pret kādu pašreizējo parlamenta deputātu, kas ir arī bijušais valsts sekretārs. Ir pieņemts galīgais notiesājošais spriedums kāda mēra un bijušā mēra vietnieka kukuļņemšanas lietā. Tie abi izcietīs cietumsodu. Tomēr, tajā pašā laikā sodi, kādus tiesas piespriež augsta līmeņa korupcijas lietās, kopumā joprojām šķiet pārāk iecietīgi un tādējādi tie nav preventīvi, tāpat kā iepriekšējos posmos – pusē no visiem galīgajiem notiesājošajiem spriedumiem tika piespriests minimālais sods, bet trīs ceturtdaļās visu galīgo notiesājošo spriedumu ir piespriests nosacīts sods. Šo analīzi apstiprina pētījums, ko veica kopīgā darba grupa jautājumos par sodu individualizēšanu korupcijas lietās un kurš tika iesniegts 2009. gada jūnijā.[6] Kā pirmo pētījuma pēcpasākumu Augstākā Kasācijas tiesa ir izstrādājusi tiesu rokasgrāmatas projektu. Šajā posmā vēl ir pāragri vērtēt šādas rokasgrāmatas lietderīgumu. Profesiju pārstāvji ir ierosinājuši, ka rokasgrāmatas galīgajai redakcijai, kuru AKT izdos pēc apspriešanās procesa, būtu jābūt pietiekami precīzai un, piemēram, jāietver, piemēri vai lietas, kas palīdzētu tiesnešiem taisīt spriedumu. Tāpat rokasgrāmatas galīgajā redakcijā būtu ne vien jāpievēršas nekonsekvencei, kas konstatēta uz korupciju attiecīgajā tiesu praksē, bet arī nepamatotai iecietībai, kā noteikts kopīgās darba grupas pētījumā. Būtu jāveic stingra uzraudzība pār pēcpasākumiem visiem deviņiem ieteikumiem, kas doti pētījumā. Attiecībā uz to, cik ilgi lieta tiek skatīta tiesā, augsta līmeņa lietu skatīšana tiesā joprojām ir ilga. Visos gadījumos, kuros bija iesaistītas augsta līmeņa apsūdzētās personas, vismaz vienu reizi tika celti iebildumi par neatbilstību konstitūcijai. Kaut arī Konstitucionālā tiesa līdz šim faktiski visus šādus iebildumus ir noraidījusi, daudzas lietas ir aizkavējušās par vairāk nekā 6 mēnešiem, jo lietas skatīšana tiesā tiek apturēta līdz rezolūcijas pieņemšanai attiecībā uz iebildumu par neatbilstību konstitūcijai. Kopš 2009. gada septembra parlamentā tiek skatīti divi alternatīvi tiesību aktu grozījumi, lai ierobežotu iebildumu par neatbilstību konstitūcijai apturošo raksturu. Kopš 2009. gada vidus parlaments ir atļāvis pēc prokuratūras lūguma sākt kriminālizmeklēšanu vienā lietā, kurā ir iesaistīts kāds bijušais ministrs, kas pašlaik ir parlamenta deputāts. Publisko līdzekļu apjoma noteikšana augsta līmeņa lietā par iespējamu dienesta stāvokļa ļaunprātīgu izmantošanu un publiskā iepirkuma likuma pārkāpumu valstij piederošā uzņēmumā rada bažas par iespējamu augsta līmeņa korupcijas darbību juridisku pārbaudi vairākās līdzīgās lietās, kas tiek izmeklētas vai ir nonākušas tiesā.[7] 4.4. 4. kritērijs – jāveic turpmāki pasākumi, lai novērstu un apkarotu korupciju, īpaši vietējās pašvaldībās. Atbildot uz Komisijas ieteikumu, Rumānija kopš 2009. gada vidus ir veikusi dažus pasākumus, lai stiprinātu valsts korupcijas apkarošanas stratēģijas koordinācijas un uzraudzības mehānismus. Uzraudzības komiteja ir tikusies biežāk, ir izveidota jauna tehniskā darba grupa, kuras sastāvā ir pārstāvji no īstenojošām institūcijām un vietējās valsts pārvaldes iestādēm. Dažas konkrētas pašvaldības un pilsētu domes ir brīvprātīgi piekritušas izmēģināt korupcijas apkarošanas pasākumus. Turklāt tiek plānots korupcijas apkarošanas stratēģiju izvērst plašāk, to attiecinot arī uz citiem riskam pakļautiem sektoriem, kas pašlaik nav aptverti, piemēram, uz darba inspekciju, kas ir Darba ministrijas pārziņā. Šķiet, ka rezultātus dod vietējās korupcijas apkarošanas stratēģijas, ko izstrādājušas rajonu prokuratūras, jo ir palielinājies izvirzīto apsūdzību un ex-officio sākto izmeklēšanu skaits.[8] Pirmo reizi Valsts ministrijas budžetā ir paredzēts atvēlēt līdzekļus iefiltrēšanās operācijām, ko veic rajonu prokuratūras. Ir saņemti ziņojumi par sekmīgas sadarbības piemēriem starp prokuratūrām un Administrācijas un iekšlietu ministrijas Vispārējo korupcijas apkarošanas direktorātu. Novēršanas ziņā Vispārējais korupcijas apkarošanas direktorāts ir izstrādājis un Administrācijas un iekšlietu ministrijas ietvaros sācis piemērot jaunas metodes korupcijas riska un ietekmējamības noteikšanai, kā arī turpinājis izpratnes vairošanas kampaņas, kas vērstas uz pilsoņiem, lai atturētu tos no kukuļdošanas. Administrācijas un iekšlietu ministrija ir paredzējusi izmantot un stiprināt Valsts integritātes centra lomu, paredzot tam finansējumu turpmākiem diviem gadiem un tādējādi ļaujot tam stiprināt korupcijas apkarošanas rīcības grupu tīklu un intensificēt centra nodrošinātās mācības. Turpinās Valsts civildienesta ierēdņu aģentūras darbs pie ētikas padomdevēju lomas pārskatīšanas un stiprināšanas, un paredzams, ka tuvākajā laikā šajā jomā parlamentam tiks iesniegti tiesību aktu projekti. [1] Komisijas 2006. gada 13. decembra Lēmums Nr. 2006/928/EK, ar ko izveido mehānismu, lai nodrošinātu sadarbību un pārliecinātos par Rumānijā sasniegto, novēršot noteiktus trūkumus tādās jomās kā tiesu sistēmas reforma un cīņa pret korupciju (OV L 354, 14.12.2006., 56. lpp.). [2] AKT administratīvo un nodokļu strīdu nodaļa ir izstrādājusi šādu labāko praksi: kad tiek iesniegta pārsūdzība likuma interesēs, kas ir šīs nodaļas kompetencē, nodaļa sagatavo ziņojumu, kurā plēnumam ierosina variantus un iespējamos risinājumus. Tādējādi var sarīkot labi sagatavotas diskusijas, kurās tiek iesaistīti tiesneši, kas vislabāk pārzina attiecīgo tematu, un panākt, ka apelācija likuma interesēs ir efektīvāka. [3] Publicējot visus tiesas lēmumus vienviet – Jurindex – tika plānots panākt, ka tiesu prakse tiek publicēta pilnā apjomā un ir pieejama visiem, tādējādi vairojot tiesu darbības pārskatāmību. [4] No 2009. gada 22. maija līdz 2010. gada 4. janvārim IVA pabeidza 769 pārbaudes un nosūtīja 174 papildu lietas kompetentajām iestādēm, lai tās piemērotu sankcijas vai veiktu kriminālizmeklēšanu. No šīm 174 lietām divas lietas ir nosūtītas tiesai nepamatoti iegūtas mantas konfiscēšanai, 60 lietas disciplinārstruktūrām, lai tās piemērotu sankcijas par IVA konstatētajām neatbilstībām vai interešu konfliktiem, bet 112 lietas ir nosūtītas prokuratūrām, lai tās veiktu izmeklēšanu saistībā ar aizdomām par nepatiesiem paziņojumiem vai citiem noziedzīgiem nodarījumiem. Līdz 22. februārim disciplinārstruktūras ir piemērojušas sankcijas vienpadsmit lietās, kas attiecas uz ierēdņu neatbilstību. [5] Laikposmā no 1. jūlija līdz 31. oktobrim Valsts korupcijas apkarošanas direkcija nodeva izskatīšanai tiesā 45 lietas, kurās ir 122 apsūdzētās personas, tostarp viens bijušais premjerministrs un pašreizējais parlamenta deputāts, viens bijušais premjerministra padomnieks un bijušais parlamenta deputāts, viens parlamenta eksperts un bijušais parlamenta deputāts, bijušais Nelikumīgi iegūtu līdzekļu legalizācijas novēršanas un apkarošanas valsts biroja priekšsēdētājs, četri mēri, viens mēra vietnieks, viens prefekta vietnieks, divi valsts aģentūru direktori un pieci valsts uzņēmumu direktori. [6] Kopīgajā darba grupā tika ietverti pārstāvji no Tiesnešu Augstākās padomes, Valsts Korupcijas apkarošanas direkcijas, Augstākās Kasācijas tiesas, Valsts ministrijas un Tieslietu ministrijas. [7] Lieta bija ierosināta par iespējamu dienesta stāvokļa ļaunprātīgu izmantošanu, kuras lēstais apjoms bija trīs miljoni euro. Apsūdzētās personas, tostarp pašreizējo parlamenta deputātu Augstākā Kasācijas tiesa 2009. gada 28. septembrī galīgi attaisnoja pēc tam, kad tie jau iepriekš bija attaisnoti 2009. gada 19. februārī. [8] Statistikas datos reģistrētas 173 izvirzītas apsūdzības, kurās iesaistītas 273 apsūdzētās personas, salīdzinot ar 81 izvirzīto apsūdzību, kurās bija iesaistītas 180 apsūdzētās personas, 2008. gadā.